

**Satakielikuukausi on pian taas täällä – soiko teidän kirjastossanne satakieli?**

[Satakielikuukausi](https://satakielikuukausi.org/) on vuosittainen monikielisyyttä juhliva jakso kansainvälisen äidinkielen päivän (21.2.) ja maailman runouden päivän (21.3) välillä. Teemakuukautta vietetään Suomessa nyt jo kuudennen kerran. Vuonna 2017 sitä alettiin viettää myös muissa pohjoismaissa nimellä [Multilingual Month](https://multilingualmonth.org/).

Haastamme kaikki kirjastot mukaan Satakielikuukauteen. Voitte osallistua pienellä tai suurella teolla – omien mahdollisuuksienne mukaan.

Muutamia ideoita miten voitte lähteä mukaan:

* kokoa kirjastonne eri kielisistä aineistoista näyttely lapsille, nuorille tai aikuisille. Monikielisellä kirjastolla on kirjoja, lehtiä ja musiikkia 80 eri kielellä, tee tilaus [kaukopalvelu@hel.fi](mailto:kaukopalvelu@hel.fi) tai kysy meiltä – ideoidaan yhdessä
* järjestä satutunteja eri kielillä tai yksi satutunti, jossa satua kerrotaan kahdella kielellä. Katso videoitu suomen- ja arabiankielinen satuhetki [Satukaravaani-sivustolta](https://www.kirjastot.fi/satukaravaani?language_content_entity=fi)

Myös aikuiset kuuntelevat mielellään ääneen luettuja tarinoita.

* vinkkaa asiakkaille monikielinen [Satudiplomi](http://kirjasto.one/lukudiplomi/index.php?dipl=78). Laita esille satudiplomin kuvakirjoja eri kielillä
* toivota asiakkaat tervetulleeksi kirjastoon monella kielellä [Tervetuloa kirjastoon 15 kielellä](https://www.kirjastot.fi/monikielinen-kirjasto/tekstit)

Kielellisen rikkauden edistämiseen liittyviä tapahtumia, ajatuksia ja ehdotuksia voi jakaa kaikkien iloksi ja inspiraatioksi sosiaalisessa mediassa aihetunnisteella #satakielikuukausi, #flerspråkighetsmånaden ja #multilingualmonth.

Tapahtumien ilmoituksissa voit käyttää Satakielikuukauden [logoja](https://satakielikuukausi.org/press/)

Satakielikuukautta ja Multilingual Month-kuukautta koordinoivat Monikielinen kirjasto ja Kulttuuria kaikille- palvelu.

# [ILMOITA TAPAHTUMASI KEVÄÄN 2020 SATAKIELIKUUKAUDEN OHJELMAAN!](https://satakielikuukausi.org/)